

[Lakner Dávid](https://hang.hu/szerzo/ujsagiro/lakner-david-9)

*Erdős Virág versei rákényszerítenek,*

*hogy odafordítsuk a fejünket*

Elsőre meglepett, hogy máris új kötete érkezik Erdős Virágnak. Tény viszont, hogy már két év eltelt az előző óta, ha nem is tűnt ennyinek. A szerző szereti a figyelemfelkeltő címeket, a legutóbbit viszont már nehéz lesz túlszárnyalnia: Erdős Virág könnyei. Ebből hivatalosan csak az utóbbi a cím, és a szerzőnévvel együtt olvasandó. A mostani kevésbé rendhagyó, de így is túllép a megszokott kereteken: egyszerre szolgál címként és fi-gyelmeztetésként, kvázi önfeljelentésként. Miközben lassan már meg is feledkezünk róla, hogy a melegellenessé térített „gyermekvédelmi” tör-vény jegyében az lett az elvárás, hogy egyes könyveken tüntessék fel, azokban a „hagyományostól eltérő tartalom” szerepel. Dühöngtünk rajta, aztán mentünk tovább, mintha mi sem történt volna.

Erdős Virág közéleti-közérzeti versei gondoskodnak arról, hogy folyamatosan tudatosítsuk magunkban, miben is élünk. Abszurd köz-játékokkal, melyekre már alig emlékszünk, egyben nagyon is létező jelen-ségekkel, melyekről nem tudjuk, képesek leszünk-e őket valaha meg-haladni. Az Eltérő tartalom versei az elmúlt két évben születtek, a költő jellegzetes témái (nincstelenség, tehetetlenség, érzelmi nyomor) mellett pedig erőteljesen szólnak a szomszédban dúló háborúról, a hatalmi rep-resszióról és kulturális jelenségekről.

Erdős Virág előszeretettel él szokatlan képzettársításokkal, meg-hökkentő nyelvi megoldásokkal. Ereje is ezek brutalitásában rejlik: ha egyetértünk, ha vitatkoznánk, mindenképp megragadja képzeletünket. *Na most akkor* című versével jó évtizede már elérte azt is, hogy Bayer Zsolt aktuális publicisztikájában egy kortárs verssel [szálljon vitába](https://24.hu/belfold/2013/01/07/kiraknak-a-fideszbol-a-partalapitot/). Miközben a szöveg hatása alól láthatóan ő sem tudta kivonni magát. Az *Eltérő tarta-lom*ban is akadnak olyan művek, melyeket olvasva tiltakozhatunk akár, túlzónak vagy épp feleslegesen ítélkezőnek találva az olvasottakat. Például a *Fuccs* esetében: „Kiszáll a katonai konvojból, / és visszaül a kiegyenlített kuratóriumba, / hogy meghaladja a szekértábor-logikát. (...) // Kiegyezik a döntetlenben, / feltéve, ha minimum fél évre szól / egy csendes, nyári rezidencián.” Lehet olykor szigorú – mégis fontos, mert tematizál, el-gondolkodtat. Vitára késztet. Erdős Virág verseinek talán ez az egyik fő erénye. Rákényszerítenek, hogy odafordítsuk a fejünket, és meglássuk a hétköznapok kegyetlenségét. Kizökkentenek, állásfoglalásra bírnak.

Rámutatnak az egymás mellett élő valóságokra: „Rövid felolvasást kö-vetően kötetlen / beszélgetés egy kiégett tömbház romjai közt a testükön / kínzás nyomaival. // Az aláírt szerződést szíveskedjék az adóelőleg-nyilatkozattal / együtt a lebombázott / színház padlóját borító üveg-szilánk.” Hasonló vers a kötetből a *Bucsa vagy a Háborúban hallgatnak*. Mindeközben pedig még csak azt sem mondhatjuk, hogy a szerző ön-magát ne hasonló kíméletlenséggel vizsgálná: keserű-szórakoztató példa erre a *Gyávaságom története*.

Meglehet, több év múlva már tényleg alig valaki fog emlékezni arra, mire utal a fólia és a Budapesti Lakógyűlés, nemhogy a „sósavas bácsi” vagy a Cinege utca. Mégis biztosra veszem, hogy ha érteni nem is mindig, érezni akkor is tudják majd a több évtized múlva ide visszatérők. És, még ha a szerző versei ma is erősen megosztanak olvasót és olvasót, mégis erő-sen hiszek benne, hogy érdemes lesz hozzájuk visszatérni akkor is.

Erdős Virág: Eltérő tartalom

Magvető, 2024.

Ez a cikk eredetileg [*a Magyar Hang 2024/24. számában*](https://hang.hu/magyar-hang-ajanlo/aki-magyar-petereknek-penzt-a-momentumnak-voksot-adott-magyar-hang-ajanlo-164929) jelent meg június 14-én.